**Stjórnarfundur TFÍ. 30. janúar 2015.**

Fundur haldinn í tollminjasafninu Tollhúsinu Tryggvagötu og hófst kl. 11:00.

Mættir: Ársæll Ársælsson, Baldur Búi Höskuldsson, Ólafur Ingibersson, Jón Gísli Ragnarsson og Pétur Örn Helgason. Farverandi; Ólafur Bragason

1. *Afmælishátíð TFÍ, skipun afmælisnefndar.*

Rætt var um að tilnefna Stefán Þór Hannesson og Jóhönnu Evensen sem fulltrúa í nefndina og ætlar Baldur Búi að tala við þau.

1. *Frítökumáið, staða.*

Staðan í dag á frítökumálinu er sú að ríkislögmaður skilaði greinagerð sem var lögð fram í Héraðsdómi þann 27. janúar sl. þar sem hann fer fram á frávísun vegna formgalla, m.a. á orðalagi, í stefnu. Hvað varðar framhald málsins er að það verður svo úthlutað til dómara, dómtekið og boðað til fyrirtöku.

1. *Jafnlaunastefna Tollstjóra.*

Rætt var um jafnlaunastefnu Tollstjóra, en embættið er að taka upp innleiðingu á jafnlaunastaðli þar sem fulltrúar frá embættinu taka þátt innleiðingunni. Staðallinn er stjórntæki sem nýtist atvinnurekendum við mótun eða endurskoðun á launastefnu sinni og þeim aðferðum og viðmiðum sem notuð eru við launasetningu. Baldur nefndi að enginn talsmaður hins almenna tollvarðar hafi verið í vinnuhóp embættisins við gerð og mat þessarar innleiðingar en nú þegar er byrjuð innleiðing á staðlinum innan raða tollgæslunnar og það án samráðs við TFÍ. Ársæll sagði síðan að Snorri ætlaði að funda út af jafnlaunastaðli með TFÍ fljótlega og loks var rætt um hvort ekki þurfi aðkomu trúnaðarmanna TFÍ að þessum málum.

1. *Orlofshús TFÍ, upplýsingar um notkun og umgengni.*

Óli nefndi það að nýtingin á orlofshúsinu væri með allra besta móti. Allar helgar fram að sumarleigu eru útleigðar og menn virkilega duglegir að nota bústaðinn. Þá var rætt um að umgengnin væri yfir höfuð nokkuð góð og að eins og staðan er í dag væri engin þörf á að leigja hann út fyrir félagið.

1. *Önnur mál*

Rætt var um áhyggjur félagsmanna TFÍ af sveppasýkingu á Tryggvagötu en eins og sakir standa eru 2 starfsmenn af Tryggvagötu staðsettir tímabundið á Klettagörðum vegna veikinda sem þeir hafa orðið fyrir sem hugsanlega má rekja til þess að sveppur hefur fundist í Tollhúsinu. Nú þegar er búið er að gera loftmælingar og fara í úrbætur en fyrirhugað er að gera nýjar mælingar fljótlega (miðjan febrúar) til samanburðar við fyrri loftmælingar.

Rætt var um bréf sem sent var frá tollverði til TFÍ en í bréfinu var þeirri spurningu beint til stjórnar hvort félagið geti hlutast til um að kanna hvort það mál sem tilgreint er í bréfinu sé til vinnslu. Ákveðið var að kanna það.

Ársæll sagði frá fundi með safnaráði TFÍ og sýningu sem ráðið sótti í matsal BSRB en hugmyndin er að heimfæra uppsetningu þeirrar sýningar á safn TFÍ vegna fyrirhugaðrar 80 ára afmælishátíðar tollvarðafélagsins í desember nk.

Rætt var um réttindamál lausráðinna tollvarða í Keflavík sem og tilhögun fæðingarorlofs.

Umræður voru um að það standi til að auglýsa eftir stöðum tollvarða á næstunni.

Rætt var um fatamál og hreinsunarleyfi og það að það þurfi að fara í gegnum þessi mál fyrir komandi kjarafund sem og beiðni jafnréttisnefndar sem verður tekin fyrir á næsta kjarafundi TFÍ.

Fleira ekki gert og fundi slitið kl. 14:10.